་ལ་བརྩོན་བཞིན་པ་རྣམས་ཕྱིར་འོང་ཞུགས་པར་འཇོག་པ་ཅི་ཞེ་ན། རྒྱུན་ཞུགས་ཀྱི་འབྲས་བུ་ཁྱད་པར་ཅན་ལ་གནས་པ་དང་། དེའི་རྒྱུ་མཚན་ཡང་། སྤང་བྱ་ལྷག་མ་སྤོང་བ་ལ་བརྩོན་པས་ཡིན་གྱི། ཕྱིར་འོང་གི་སྤང་བྱ་སྤོང་བ་ལ་བརྩོན་པས་ཕྱིར་འོང་ཞུགས་པར་འཇོག་པ་ནི། འདོད་ཉོན་དྲུག་པ་སྤོང་བ་ལ་བརྩོན་པ་དེ་ལས་གཞན་མེད་དོ། །གཉིས་པ་ནི། ལྷག་མ་གཞན་ལའང་དེ་བཞིན་དུ་སྦྱར་བར་བྱ་ཞིང་། མདོར་ན། རྒྱུན་ཞུགས་དང་ཕྱིར་འོང་ཕྱིར་མི་འོང་གསུམ་པོ་གང་ཡིན་ཀྱང་རུང་སྟེ། འབྲས་གནས་ཙམ་པོར་འཇོག་བྱེད་ཀྱི་སྤང་བྱ་སྤངས་པ་ལས་ཙམ་པོ་དང་། ཁྱད་པར་ཅན་ལ་ལྟོས་པའི་སྤང་བྱ་དེའི་གཉེན་པོ་ཐོབ་པ་ལས་ཁྱད་པར་ཅན་དུ་འཇོག་པ་ཡིན་ནོ། །གཉིས་པ་ལ། མི་འཐད་པའི་ཆ་དགག་པ་དང་། འཐད་པ་ངོས་བཟུང་བའོ། །དང་པོ་ནི། ཞུགས་ལམ་ཟག་བཅས་ནི་གཏན་མི་སྲིད་པ་ཡིན་ཏེ། ཞུགས་ལམ་ནི་རང་རང་ལ་ལྟོས་པའི་འབྲས་དུས་སུ་གཏོང་བར་ངེས་ལ། ཟག་བཅས་ལ་གཏོང་ཚུལ་དེ་འདྲ་མ་བཤད་པའི་ཕྱིར་དང་། འབྲས་བུ་ཕྱི་མའི་ཞུགས་ལམ་ཡིན་ན། སྔ་མའི་ཁྱད་པར་གྱི་ལམ་ཡིན་དགོས་ཤིང་། དེ་ལ་ཟག་བཅས་མི་སྲིད་པའི་ཕྱིར། འོ་ན་བཅུ་དྲུག་པའི་རྗེས་སུ་ལམ་ཟག་བཅས་ཀྱིས་འདོད་ཉོན་དང་པོ་སོགས་སྤོང་བ་ལ་བརྩོན་པ་དེ་ཕྱིར་འོང་ཞུགས་པ་མ་ཡིན་པར་འགྱུར་ཏེ། དེ་ལ་དེའི་ཞུགས་ལམ་མེད་པའི་ཕྱིར་ཞེ་ན། གཏན་ཚིགས་མ་གྲུབ་པ་ཉིད་དེ། རྒྱུན་ཞུགས་ཀྱི་འབྲས་བུ་ཁྱད་པར་ཅན་རྒྱུད་ལ་ཡོད་པའི་ཕྱིར་ཏེ། རྒྱུན་ཞུགས་ཀྱི་འབྲས་བུ་རྒྱུད་ལ་ཡོད་པ་དེ་ཉིད་ཁྱད་པར་ཅན་དུ་བྱ་བའི་ལམ་ལ་ཞུགས་པའི་ཕྱིར། དེ་བཞིན་དུ་འདོད་ཉོན་དང་པོ་སོགས་ནས་ལྔ་པའི་བར་སྤོང་བྱེད་ཀྱི་ཟག་མེད་བར་ཆད་མེད་ལམ་ཡང་ཕྱིར་འོང་གི་ཞུགས་ལམ་དུ་མི་རུང་སྟེ། དེ་རང་རང་གིས་ཐོབ་པའི་འབྲས་བུ་དེ་རྒྱུ་ལྔ་ཚང་བའི་འབྲས་བུར་མི་རུང་བའི་ཕྱིར། ཁྱབ་པ་ལུང་གིས་གྲུབ། གཏན་ཚིགས་ནི། འདོད་ཉོན་དྲུག་པ་སྤོང་བའི་ཟག་མེད་བར་ཆད་མེད་ལམ་དེ་རྒྱུན་ཞུགས་ཀྱི་འབྲས་བུ་ཁྱད་པར་ཅན་དུ་མི་རུང་བའི་རྒྱུ་མཚན་གྱིས་ཕྱིར་འོང་གི་ཞུགས་ལམ་དུ་མི་འཇོག་པ་བཞིན་ནོ། །གཉིས་པ་ནི། རྒྱུན་ཞུགས་ཀྱི་འབྲས་བུའི་ངོས་འཛིན་བཤད་མ་ཐག་པ་དེ་ཉིད་ལ། ཙམ་པོ་དང་། ཁྱད་པར་ཅན་གཉིས་ལས། གཉིས་པ་དེ་ཞུགས་ལམ་དུ་འཇོག་པ་ཡིན་ལ། དེ་འབྲས་བུ་ཁྱད་པར་ཅན་དུ་བྱེད་ཆོས་ནི། སྤང་བྱ་ལྷག་མ་སྤོང་བ་ལ་བརྩོན་ཟིན་པའི་ལམ་ཟག་པ་ཡོད་མེད་གང་ཡང་རུང་བ་དེའོ། །དེས་ཁྱད་པར་དུ་བྱས་པའི་ལམ་བདེན་རྒྱུན་ཞུགས་ཀྱི་འབྲས་བུ་ཁྱད་པར་ཅན་དུ་བཞག་པ་དེ་ཆོས་ཅན། ཕྱིར་འོང་གི་ཞུགས་ལམ་ཡིན་ཏེ། རྒྱུན་ཞུགས་ཀྱི་འབྲས་བུ་ཁྱད་པར་ཅན་ཡིན་པའི་ཕྱིར་ཏེ། མཐོང་སྤང་སྤངས་པའི་ཁྱད་པར་གྱི་ལམ་ཡིན་པའི་ཕྱིར། རྩ་བའི་ཁྱབ་འབྲེལ་ནི། རྒྱུན་ཞུགས་ཀྱི་འབྲས་བུ་ཁྱད་པར་ཅན་གྱི་རིགས་འདྲའི་རྒྱུན་དེ་ཉིད་སྤངས་པ་གཞན་དང་བསྲེས་པ་ནི་ཕྱིར་འོང་གི་འབྲས་བུར་འཇོག་པ་དང་། ཞུགས་ལམ་གྱི་རྒྱུན་དེ་ཉིད་རྒྱུ་ལྔ་ཚང་བའི་ཚེ་འབྲས་བུར་འཇོག་པ་ལ་ཐུག་གོ །གལ་ཏེ་འོ་ན། མཐོང་ལམ་སྐད་ཅིག་བཅོ་ལྔ་པོ་དེ་ཞུགས་ལམ་ཡིན་ནམ་མ་ཡིན། མ་ཡིན་ན་རྒྱུན་ཞུགས་ཀྱི་འབྲས་བུའི་ཞུགས་ལམ་གྱི་མཚན་གཞི་གང་ལ་བྱེད། ཡིན་ན་བཅུ་དྲུག་པའི་ཚེ་དེ་དག་གི་ཐོབ་པ་མི་ལྡན་པར་འགྱུར་ཏེ། འབྲས་དུས་སུ་ཞུགས་ལམ་མི་ལྡན་པའི་ཕྱིར། ཞེ་ན། ལན་ལ་གཉིས་ཏེ། བཅོ་ལྔ་པོ་ཞུགས་ལམ་ཡིན་པར་བསྟན་པ་དང་། དེ་ལ་ཉེས་པས་མི་གནོད་པའོ། །དང་པོ་ནི། མཐོང་ལམ་ལ་གཉིས་ཏེ། ཆགས་བྲལ་སྔོན་དུ་མ་སོང་བ་དང་། སོང་བའོ། །དང་པོ་ལ། གཉིས་ཏེ། འདོད་ཉོན་དང་པོ་ནས་ལྔ་པའི་བར་གང་རུང་ལ་ཆགས་བྲལ་སྔོན་དུ་མ་སོང་བ་དང་། སོང་བའོ། །དང་པོ་ནི། རྒྱུན་ཞུགས་ཀྱི་འབྲས་བུ་ཙམ་པོའི་ཞུགས་པ། གཉིས་པ་ནི། རྒྱུན་ཞུགས་ཀྱི་འབྲས་བུ་ཁྱད་པར་ཅན་གྱི་ཞུགས་པ། ཆགས་བྲལ་སྔོན་དུ་སོང་བའི་མཐོང་ལམ་ལའང་གཉིས་ཏེ། འདོད་ཉོན་དྲུག་པ་ལ་དང་། དགུ་པ་ལའོ། །དང་པོ་ལ། དྲུག་པ་ཉིད་ལ་དང་། ལྷག་མ་གཞན་ལ་ཡང་ཆགས་བྲལ་ལོ། །དང་པོ་ནི་ཕྱིར་འོང་གི་འབྲས་བུ་ཙམ་པོའི་ཞུགས་ལམ་དང་། གཉིས་པ་ནི་དེ་ཁྱད་པར་ཅན་གྱིའོ། །གཉིས་པ་ལ། དགུ་པ་ཉིད་ལ་དང་། ལྷག་མ་གཞན་ལ་ཆགས་བྲལ་སྔོན་སོང་ངོ་། །དང་པོ་ནི་ཕྱིར་འོང་གི་འབྲས་བུ་ཙམ་པོ་དང་། གཉིས་པ་ནི་ཁྱད་པར་ཅན་གྱི་ཞུགས་ལམ་མོ། །འོ་ན་རྒྱུན་ཞུགས་ཁྱད་པར་ཅན་གྱི་ཞུགས་ལམ་དེས་ཁྱད་པར་ཅན་གྱིས་འབྲས་བུ་དེ་དུས་ནམ་གྱི་ཚེ་མངོན་དུ་བྱས་ཞུགས་ལམ་ཙམ་པོས་འབྲས་བུ་ཙམ་པོ་མངོན་དུ་བྱས་པ་དང་དུས་མཚུངས་སམ་ཞེ་ན། མ་ཡིན་ཏེ། འབྲས་བུ་ཙམ་ཁྱད་གཉིས་པོ་ཐོབ་པའི་དུས་མི་མཚུངས་པའི་ཕྱིར། གཅིག་ནི་མཐོང་སྤང་ལས་གྲོལ་ཙམ་གྱི་ཚེ་ན་ཡིན་ལ། ཅིག་ཤོས་ནི་དེས་སྤངས་པའི་ཁྱད་པར་གྱི་ལམ་གྱི་དུས་སུ་ཐོབ་པས་སོ། །ཁྱད་པར་གྱི་ལམ་ནི་གསུམ་སྟེ། རྣམ་གྲོལ་གྱི་ལམ་གང་ཡིན་པ་དེའི་རྗེས་ཐོགས་སུ་བྱུང་ཞིང་། མི་མཐུན་ཕྱོགས་སྤོང་བ་དང་། ཡོན་ཏན་མངོན་དུ་བྱེད་པ་དང་། མཐོང་བའི་ཆོས་ལ་བདེ་བར་གནས་པའོ། །འདིར་ནི་མི་མཐུན་ཕྱོགས་སྤོང་བས་བརྩོན་པ་ནས་ཁྱད་པར་གྱི་ལམ་དུ་བཞག་དགོས་ཏེ། བསམ་གཏན་གྱི་དངོས་གཞི་མ་ཐོབ་པ་ལ་གཞན་གཉིས་མི་འབྱུང་བའི་ཕྱིར། འོ་ན་འབྲས་བུ་ཁྱད་པར་ཅན་དུ་འཇོག་པ་ཁྱད་པར་ཅན་གྱི་ཞུགས་ལམ་སྔོན་དུ་སོང་མ་སོང་འདྲ་བར་འགྱུར་ཏེ། ཇི་སྲིད་སྤང་བྱ་ཕྱི་མ་སྤོང་བའི་ལམ་མ་ཐོབ་པ་དེ་སྲིད་དུ་ནི་འབྲས་བུ་ཁྱད་པར་ཅན་འཇོག་མི་ནུས་པའི་ཕྱིར། ཞེ་ན། སྤྱི་ཙམ་ནི། ཇི་སྐད་དུ། མི་བརྩོན་པ་ནི་ཞུགས་མ་ཡིན། །ཞེས་འབྲས་བུ་ཁྱད་པར་ཅན་དུ་འཇོག་པ་ལ། ལམ་ཕྱི་མ་ལ་བརྩོན་པ་ཞིག་དགོས་པར་བཤད་ཀྱང་། ཆགས་བྲལ་སྔོན་དུ་སྔོན་སོང་བའི་རིགས་ནས་རིགས་སྐྱེ་དང་ཚེ་གཅིག་བར་ཆད་གཅིག་པ་ཡིན་ན་འབྲས་གནས་ཁྱད་པར་ཅན་ཡིན་དགོས་པ་དང་། སྤང་བྱ་ཕྱི་མ་སྤོང་བ་ལ་མི་བརྩོན་པས་ཁྱབ་པར་འགྲེལ་པ་ཉིད་དུ་བཤད་ལ། དེ་ལྟ་བུའི་དབང་དུ་བྱས་ནས་འབྲས་བུ་ཁྱད་པར་ཅན་ལ་ལྟོས་པའི་ཞུགས་པ་འཆད་པ་མི་འགལ་ལོ། །གཉིས་པ་ནི། དེ་ལྟར་ཁས་བླངས་པ་ལ་འབྲས་བུའི་དུས་སུ་ཤེས་པ་དང་མི་ལྡན་པར་ཐལ་བའི་ཉེས་པ་མེད་དེ། དེའི་ཚེ་ཞུགས་ལམ་གྱིས་བསྡུས་པའི་ཤེས་པ་བཏང་བར་འདོད་པ་ཡིན་གྱི། འབྲས་བུའི་མིང་ཅན་གྱི་ཤེས་པ་དེ་བཏང་བར་མི་འདོད་པའི་ཕྱིར། མདོར་ན་འབྲས་བུའི་མིང་ཐོབ་པ་ན་ཞུགས་ལམ་གྱི་མིང་དོར་བ་དེ་ཙམ་ལ་བཏང་བའི་ཐ་སྙད་བྱས་སོ། །གལ་ཏེ། འོ་ན། བཟོད་པ་བརྒྱད་པོ་རྒྱུན་ཞུགས་དང་ཆགས་བྲལ་སྔོན་སོང་གི་ཞུགས་པར་འཆད་ན། འདོད་ཉོན་དྲུག་དགུ་དང་སྲིད་ཉོན་དགུ་པ་སྤོང་བའི་ཟག་མེད་བར་ཆད་མེད་ལམ་འབྲས་བུ་ཕྱི་མ་གསུམ་གྱི་ཞུགས་ལམ་དུ་མི་འཆད་པ་འགལ་ལོ་ཞེ་ན། ལན་ལ་ཕྲ་རགས་གཉིས་ལས། རགས་པར་ན། མཚུངས་པ་མ་ཡིན་ཏེ། རྒྱུན་ཞུགས་ཀྱི་འབྲས་བུ་ནི་མཐོང་སྤང་སྤངས་པ་ཙམ་གྱིས་རབ་ཏུ་ཕྱེ་བས། དེ་སྤོང་བྱེད་ཀྱི་བར་ཆད་མེད་ལམ་དུ་རུང་ལ། འབྲས་བུ་ཕྱི་མ་གསུམ་ནི། འདོད་ཉོན་དྲུག་པ་དང་། དགུ་པ་དང་། སྲིད་ཉོན་དགུ་པ་ཙམ་སྤང་བས་རབ་ཏུ་ཕྱེ་བ་མ་ཡིན་པའི་ཕྱིར། འབྲས་བུ་དེའི་ཕྱོགས་གཅིག་ཐོབ་བྱེད་ཀྱི་ལམ་ཡིན་པས་ཞུགས་ལམ་དུ་འཇོག་ན། བཟོད་པ་བརྒྱད་པོ་དགྲ་བཅོམ་པ་དང་། རིམ་གྱིས་པའི་ཕྱིར་འོང་དང་ཕྱིར་མི་འོང་གི་འབྲས་བུའི་ཞུགས་ལམ་དུ་འགྱུར་རོ། །གཉིས་པ་ནི། ཞིབ་མོར་ན། བཟོད་པ་བརྒྱད་པོ་རེ་རེ་ནས་འབྲས་བུ་དང་པོའི་ཞུགས་ལམ་དུ་མི་འཇོག་པར་བརྒྱད་ཀའི་རང་ལྡོག་ནས་འཇོག་པ་དང་། ཤེས་པ་བདུན་པོ་ཞུགས་ལམ་དངོས་སུ་མི་འཇོག་པ་དང་། ཞུགས་པ་ཡིན་ན་ཞུགས་ལམ་ལ་གནས་བཞིན་པ་ཡིན་པས་མ་ཁྱབ་པ་དང་། འདོད་ཉོན་དྲུག་པ་སྤངས་པའི་འགོག་བདེན་གྱི་ཐོབ་པ་ཟག་བཅས་དང་ལྷན་ཅིག་པའི་བཟོད་པ་བརྒྱད་པོ་དེ་ཆགས་བྲལ་སྔོན་དུ་སོང་བའི་ཕྱིར་འོང་གི་ཞུགས་ལམ་ཡིན་པ་དང་། འདོད་ཉོན་དགུ་པ་སྤང་པའི་འགོག་བདེན་གྱི་ཐོབ་པ་ཟག་བཅས་དང་ལྷན་ཅིག་པའི་བཟོད་པ་བརྒྱད་པོ་དེ་ཆགས་བྲལ་སྔོན་དུ་སོང་བའི་ཕྱིར་མི་འོང་གི་འབྲས་བུ་ལ་ལྟོས་པའི་ཞུགས་ལམ་ཡིན་པ་དང་། མཐོང་སྤང་ཀུན་སྦྱོར་གསུམ་སྤངས་པའི་འགོག་བདེན་གྱི་ཐོབ་པ་ཟག་མེད་སྤང་བྱ་ཕྱི་མ་སྤོང་བའི་ལམ་གྱིས་ཁྱད་པར་དུ་བྱས་པ་དེ་རིམ་གྱིས་པའི་ཕྱིར་འོང་གི་ཞུགས་ལམ་དང་། མཐོང་སྤང་ཀུན་སྦྱོར་གསུམ་དང་འདོད་ཉོན་དྲུག་པ་སྤངས་པའི་འགོག་བདེན་གྱི་ཐོབ་པ་ཟག་མེད་སྤང་བྱ་ཕྱི་མ་སྤོང་བའི་ལམ་གྱིས་ལམ་སྔ་མའི་ཁྱད་པར་གྱི་ལམ་དུ་བྱས་པ་དེ་རིམ་གྱིས་པའི་ཕྱིར་མི་འོང་གི་འབྲས་བུའི་ཞུགས་ལམ་དང་། ཐ་མའི་ཆ་མཐུན་ལྔ་སྤངས་པའི་འགོག་བདེན་གྱི་ཐོབ་པ། ཁམས་གོང་གི་ཉོན་མོངས་སྤོང་བའི་ལམ་གྱིས་ལམ་ལྔ་མའི་ཁྱད་པར་གྱི་ལམ་དུ་བྱས་པ་དེ། དགྲ་བཅོམ་པའི་འབྲས་བུའི་ཞུགས་ལམ་གྱི་མཚན་གཞིའོ། །དེ་ལྟར་བཤད་པ་ན། ལམ་སྔ་མའི་ཁྱད་པར་གྱི་ལམ་དང་། ལམ་ཕྱི་མའི་བར་ཆད་མེད་ལམ་གྱི་གཞི་མཐུན་ཡོད་ཅེས་བྱ་བ་ནི་མ་ཡིན་གྱི། ལམ་ཕྱི་མའི་བར་ཆད་མེད་ལམ་དེས་སྔ་མའི་རྣམ་གྲོལ་ལམ་གྱི་རིགས་རྒྱུན་བཟང་པོར་བྱས་པ་དེ་ལ་སྔ་མའི་ཁྱད་པར་གྱི་ལམ་ཞེས་འཆད་པའོ། །དོན་དེ་དག་ཀྱང་། ཇི་སྐད་དུ། འབྲས་ཐོབ་འབྲས་བུའི་ཁྱད་པར་གྱི། །ལམ་ཐོབ་མེད་པས་དེ་ཡི་ཕྱིར། །འབྲས་གནས་ཁྱབ་པར་བྱ་བའི་ཕྱིར། །མི་བརྩོན་པ་ནི་ཞུགས་མ་ཡིན། །ཞེས་སོགས། གཞུང་འདིའི་དོན་ལ་བོད་ཀུན། རྒྱུན་ཞུགས་སོགས་ཁྱད་པར་ཅན་ཡིན་ན། ཕྱི་མའི་ཞུགས་པ་ཡིན་པས་ཁྱབ་པ་དང་། ཞུགས་པ་ཡིན་ན། ཕྱི་མ་ཐོབ་ཕྱིར་དུ་སྤང་བྱ་སྤོང་བ་ལ་བརྩོན་པས་ཁྱབ་པ་ཁས་ལེན་པར་བྱེད་དོ། །ཁྱད་པར་ཅན་ལ་ཞུགས་པས་ཁྱབ་པ་དེ་ལྟ་མོད་ཀྱི་ཕྱི་མ་ནི་མ་ངེས་ཏེ། ཆགས་བྲལ་སྔོན་དུ་སོང་བའི་རིགས་ནས་རིགས་སྐྱེ་དང་ཚེ་གཅིག་བར་ཆད་གཅིག་པ་རྒྱུན་ཞུགས་ཀྱི་འབྲས་བུའི་ཁྱད་པར་གྱི་ལམ་གནས་པ་དེས་མ་ངེས་སོ། །དེ་སྤང་བྱ་ལྷག་མ་སྤོང་བ་ལ་བརྩོན་པ་ནི་མ་ཡིན་ཏེ། དེ་ལྟ་ན་སྐྱེ་བའི་ཁྱད་པར་མི་འགྲུབ་པའི་ཕྱིར། སྐབས་འདིར་རྒྱུན་ཞུགས་ལ་ཆགས་བྲལ་སྔོན་དུ་སོང་བ་མེད་དོ། །ཞེས་མཐུན་པར་སྨྲ་ཡང་། ཞིབ་ཏུ་འབྱེད་དགོས་པ་ཡིན་ཏེ། ཇི་སྐད་དུ། རྣམ་པ་ལྔ་ཡི་བར་བཅོམ་པ་དང་། །ཞེས་པས་ཆགས་བྲལ་སྔོན་དུ་སོང་བའི་རྒྱུན་དུ་ཞུགས་པ་ཞིག་བཤད་ལ། ལྔ་པའི་བར་དེ་དག་རྒྱུན་ཞུགས་ལ་ལྟོས་པའི་སྤང་བྱ་ཉིད་དུ་ངེས་པའི་ཕྱིར། དེ་ཙམ་གྱི་རྒྱུན་ཞུགས་ལ་ཆགས་བྲལ་སྔོན་སོང་ཡོད་པའི་གོ་མི་ཆོད་ན། ཕྱིར་འོང་དང་ཕྱིར་མི་འོང་ལའང་དེ་མི་སྲིད་པར་འགྱུར་རོ། །མི་མཚུངས་ཏེ། དེ་གཉིས་ཀྱི་སྤང་བྱའི་གཙོ་བོ་མཐོང་ལམ་གྱི་སྔ་རོལ་དུ་སྤངས་པ་སྲིད་པའི་ཕྱིར་རོ། །ཞེ་ན། སྤང་བྱའི་གཙོ་བོ་གང་ལ་ལྟོས་ནས་འཇོག གང་ཟག་ལ་ལྟོས་ནས་སམ། འབྲས་བུ་ལ་ལྟོས་ནས་ཡིན། དང་པོ་ལྟར་ན། རྒྱུན་ཞུགས་ལ་དེ་ཡོད་པར་འགྱུར་ཏེ། གང་ཟག་དེ་རིགས་ནས་རིགས་སྐྱེར་འཇོག་པའི་སྤང་བྱའི་གཙོ་བོ་ནི་འདོད་ཉོན་གསུམ་པ་ཡིན་ལ། དེ་སྔོན་བྱིས་པའི་ལམ་གྱིས་སྤངས་པ་སྲིད་པའི་ཕྱིར། དཔེར་ན་ཕྱིར་འོང་དང་ཕྱིར་མི་འོང་དུ་འཇོག་པའི་སྤང་བྱའི་གཙོ་བོ་འདོད་ཉོན་དྲུག་པ་དང་དགུ་པ་དག་ཡིན་པའི་རྒྱུ་མཚན་གྱིས་གཉིས་པོ་ལ་ཆགས་བྲལ་སྔོན་སོང་འཇོག་པ་བཞིན་ནོ། །གཉིས་པ་ལྟར་ན། གཉིས་པོ་ལའང་ཆགས་བྲལ་སྔོན་སོང་མི་སྲིད་པར་འགྱུར་ཏེ་འབྲས་བུ་གཉིས་པོའི་སྤང་བྱའི་གཙོ་བོ་སྔོན་གྱི་ལམ་གྱིས་སྤངས་པ་མི་སྲིད་པའི་ཕྱིར། གཉིས་པོའི་སྤང་བྱའི་གཙོ་བོ་ནི་ཐ་མའི་ཆ་དང་མཐུན་པ་ལྔ་པོ་དག་ཡིན་པའི་ཕྱིར། དེའི་ཤེས་བྱེད་ཀྱང་། ཟག་མེད་ཐོབ་འཛིན་ཕྱིར། ཞེས་པའི་འགྲེལ་པར་མདོ་དྲངས་པ་ལས། ལན་གཅིག་ཕྱིར་འོང་བའི་འབྲས་བུ་གང་ཞེ་ན། ཀུན་ཏུ་སྦྱོར་བ་གསུམ་སྤངས་པ་དང་། འདོད་ཆགས་དང་། ཞེ་སྡང་དང་། གཏི་མུག་རྣམས་སྲབ་པ་གང་ཡིན་པ་དེ་ཡིན་ནོ། །ཕྱིར་མི་འོང་བའི་འབྲས་བུ་གང་ཞེ་ན། ཀུན་ཏུ་སྦྱོར་བ་ཐ་མའི་ཆ་དང་མཐུན་པ་ལྔ་སྤངས་པ་གང་ཡིན་པ་དེ་ཡིན་ནོ། །ཞེས་གསུངས་སོ། །དེ་ལྟར་བཤད་པ་ན། སྔ་རབས་པ་མང་པོ་དག ཆགས་བྲལ་སྔོན་སོང་གཉིས་ཞུགས་པ་དང་གནས་པ་ལ་སྤངས་པའི་ཁྱད་པར་མེད་ཅིང་། རྟོགས་པའི་ཁྱད་པར་གྱིས་འབྱེད་དོ་ཞེས་ཟེར་བ་མི་རིགས་ཏེ། གཉིས་པོ་ལ་མཐོང་སྤང་སྤངས་པ་དགོས་མི་དགོས་ཀྱི་ཁྱད་པར་ཤིན་ཏུ་ཆེ་བའི་ཕྱིར། དེ་ལས་གཞན་དུ་ན། ཟག་མེད་ལམ་གྱི་འདོད་ཉོན་དྲུག་དགུ་སྤངས་པའི་རྣམ་གྲོལ་ལམ་གཉིས་པོ་ཕྱིར་འོང་དང་ཕྱིར་མི་འོང་གི་འབྲས་བུ་གོ་ཆོད་པོར་འགྱུར་ཏེ། ཉོན་མོངས་དྲུག་དགུ་གཉིས་པོ་འབྲས་བུ་གཉིས་པོའི་སྤང་བྱའི་གཙོ་བོ་ཡིན་པའི་ཕྱིར་དེ་ལྟར་འདོད་མཁན་ཡང་མང་བས་རྒྱུ་ལྔ་ཚང་བའི་འབྲས་བུར་ཐལ་བ་དང་། ཐ་མའི་ཆ་མཐུན་ལྔ་ཕལ་ཆེར་དང་མ་ལུས་པར་སྤངས་པའི་རྣམ་གྲོལ་ལམ་དུ་ཐལ་བར་འགྱུར་རོ། །རྣམ་པར་གྲོལ་བའི་ལམ་གང་ཞིག ཐ་མའི་ཆ་མཐུན་ལྔ་སྤངས་པས་རབ་ཏུ་ཕྱེ་བའི་དགེ་སྦྱོང་ཚུལ་གྱི་འབྲས་བུ་ཡིན་པའི་ཕྱིར། དེ་ཡང་ཟག་མེད་བར་ཆད་མེད་ལམ་གྱིས་འདོད་ཉོན་དྲུག་དགུ་སྤངས་པའི་འགོག་བདེན་གཉིས་པོ་རེ་རེ་ནས་ཆོས་ཅན། མཐོང་ལམ་བར་ཆད་མེད་ལམ་གྱི་བྲལ་འབྲས་སུ་འགྱུར་ཏེ། ཕྱིར་འོང་དང་ཕྱིར་མི་འོང་གི་འབྲས་བུ་འདུས་མ་བྱས་དག་ཡིན་པའི་ཕྱིར། དེ་ལྟ་ན་འབྲས་བུ་བཞི་པོ་ནི། རང་རང་གི་སྤང་བྱའི་གཙོ་བོ་ལ་ཆགས་བྲལ་སྔོན་དུ་སོང་བ་མི་སྲིད་ལ། འབྲས་བུ་བརྒྱད་ཅུ་རྩ་དགུའི་ནང་གི་འབྲས་བུ་རྣམས་ལ་ནི་ཆགས་བྲལ་སྔོན་སོང་ཤིན་དུ་མང་བ་ཡིན་ཏེ། སྔོན་ཅི་ཡང་མེད་མན་ཆད་ལ་ཉོན་མོངས་ཀྱི་རྣམ་པ་རེ་རེ་བ་ནས་ཆགས་བྲལ་སྔོན་དུ་སོང་བའི་སྒོམ་ལམ་པ། ལམ་བཞིའི་ནང་ནས་ཁྱད་པར་ལམ་ལ་གནས་པ་དེའི་རྒྱུད་ཀྱི་འདོད་ཉོན་དང་པོ་སྤངས་པའི་འགོག་བདེན་ནས། ཅི་ཡང་མེད་ཀྱི་དགུ་པ་སྤངས་པའི་འགོག་བདེན་གྱི་བར་ཐམས་ཅད། འབྲས་བུ་རང་རང་ལ་ལྟོས་པའི་སྤང་བྱའི་གཙོ་བོ་མཐོང་ལམ་གྱི་སྔར་བྱིས་པའི་ལམ་གྱིས་སྤངས་པ་གང་ཞིག དགེ་སྦྱོང་ཚུལ་གྱི་འབྲས་བུ་ཡིན་པའི་ཕྱིར། དེའི་འབྲས་བུ་ཡིན་ཏེ། དེ་དག་སྤངས་པ་གང་ཞིག སྤངས་པ་དེ་དག་གི་གཉེན་པོ་ཟག་མེད་ཀྱི་དབང་པོ་ཐོབ་པའི་ཕྱིར་ཏེ། བྲལ་བ་དེ་དག་འཛིན་བྱེད་ཀྱི་ཟག་མེད་ཀྱི་ཐོབ་པ་རྙེད་པའི་ཕྱིར། ཇི་སྐད་དུ་ཡང་། འཇིག་རྟེན་པ་ཡི་ཆགས་བྲལ་བའི། །འཕགས་ལ་བྲལ་བའི་ཐོབ་རྣམ་གཉིས། །ཞེས་སོ། །བསྲེས་དང་ཞེས་པའི་དོན་ནི་འདི་ལ་ཚང་དགོས་པ་མ་ཡིན་ནོ། །དེ་ལྟར་ན་རྒྱུན་ཞུགས་ཕྱིར་འོང་། ཕྱིར་མི་འོང་གསུམ་ཀའི་འབྲས་བུ་ལ་ནི་ཆགས་བྲལ་སྔོན་སོང་མི་སྲིད་ལ། གང་ཟག་ལ་ནི་ཆགས་བྲལ་སྔོན་སོང་སྲིད་པར་རིགས་པས་ཐོབ་ཅིང་གཞུང་ལས་བཤད་པ་དེ་ལྟ་མོད་ཀྱི། དགྲ་བཅོམ་པའི་ནི་འབྲས་བུར་མ་ཟད་གང་ཟག་ལ་ཡང་ཆགས་བྲལ་སྔོན་སོང་མེད་དེ། དགྲ་བཅོམ་པ་ལ་ལྟོས་པའི་སྤང་བྱ་ནི་སྣ་གཅིག་ཀྱང་སྔོན་བྱིས་ལམ་གྱིས་སྤངས་པ་མེད་པའི་ཕྱིར་དང་། གཞུང་ལས་ཀྱང་མ་བཤད་པའི་ཕྱིར། འོ་ན་ཆགས་བྲལ་སྔོན་དུ་སོང་བའི་ཕྱིར་མི་འོང་གི་ཐོབ་པའི་དགྲ་བཅོམ་པ་ལ་ཆགས་བྲལ་སྔོན་སོང་ཡོད་པའི་གཏན་ཚིགས་སུ་འགྱུར་བ་མ་ཡིན་ནམ། ཞེ་ན། མ་ཡིན་ཏེ། ཅི་ཡང་མེད་མན་ཆད་ཀྱི་ཉོན་མོངས་པའི་རྣམ་པ་གང་ཡིན་ཀྱང་། དགྲ་བཅོམ་པ་ལ་ལྟོས་པའི་སྤང་བྱར་མི་རུང་བའི་ཕྱིར། དེས་ན་གང་ཟག་གི་ཆགས་བྲལ་སྔོན་སོང་འཇོག་པའང་།